2018. gada .jūnijā Noteikumi Nr.

Rīgā (prot. Nr.   .§)

**Izmantošanai pārtikā aizliegto un ierobežoti lietojamo augu, augu daļu un citu vielu saraksts**

Izdoti saskaņā ar

Pārtikas aprites uzraudzības likuma

4. panta 10.1 daļas 3. punktu un astoņpadsmito daļu,

13. panta trešās daļas 3. punktu

**I. Vispārīgie jautājumi**

1. Noteikumi nosaka:
   1. pārtikā aizliegto augu un augu daļu sarakstu (1. pielikums);
   2. izmantošanai pārtikā ierobežoti lietojamo augu un augu daļu sarakstu (2. pielikums);
   3. tādu citu vielu izmantošanu uztura bagātinātājos, kuras nav vitamīni vai minerālvielas un kurām ir uzturvērtība vai fizioloģiska ietekme, (turpmāk – citas vielas) (3. pielikums);
   4. kārtību, kādā paziņo par šo noteikumu 2. pielikumā minētos augus un augu daļas saturošas pārtikas izplatīšanu, reģistrē šādu pārtiku un anulē tās reģistrāciju;

1.5. papildu marķējuma prasības šo noteikumu IV nodaļā un 2. pielikumā minētos augus un augu daļas saturošai pārtikai;

1.6. kārtību, kādā izvērtē pārtiku, kura satur augus, augu daļas vai citas vielas, kas nav minētas šo noteikumu 1., 2. un 3. pielikumā.

2. Noteikumu prasības attiecas uz pārtiku, kas ražota Latvijā, ievesta no citām Eiropas Savienības dalībvalstīm un Eiropas Ekonomikas zonas valstīm vai trešajām valstīm un paredzēta izplatīšanai Latvijā.

3. Šo noteikumu izpratnē augi ir augu valsts izcelsmes produkti, kas satur ķīmiski aktīvas vielas, kurām ir noteikta fizioloģiska ietekme uz cilvēka veselību.

4. Šie noteikumi neattiecas uz augiem vai augu daļām, kas atbilst:

4.1. Farmācijas likumā noteiktajai zāļu definīcijai;

4.2. Eiropas Parlamenta un Padomes 2008. gada 16. decembra Regulā (EK) Nr. 1332/2008 par pārtikas fermentiem un par grozījumiem Padomes Direktīvā par pārtikas fermentiem 83/417/EEK, Padomes Regulā (EK) Nr. 1493/1999, Direktīvā 2000/13/EK, Padomes Direktīvā 2001/112/EK un Regulā (EK) Nr. 258/97 noteiktajam;

4.3. Eiropas Parlamenta un Padomes 2008. gada 16. decembra Regulā (EK) Nr. 1333/2008 par pārtikas piedevām noteiktajam;

4.4. Eiropas Parlamenta un Padomes 2008. gada 16. decembra R[egulā (EK) Nr. 1334/2008](http://eur-lex.europa.eu/LexUriServ/LexUriServ.do?uri=OJ:L:2008:354:0034:0050:LV:PDF) par aromatizētājiem un dažām pārtikas sastāvdaļām ar aromatizētāju īpašībām izmantošanai pārtikā un uz tās un par grozījumiem Padomes Regulā (EEK) Nr. 1601/91, Regulās (EK) Nr. 2232/96 un (EK) Nr. 110/2008 un Direktīvā 2000/13/EK noteiktajam.

5. Pārtikā neizmanto augus, augu daļas, tos saturošus produktus un vielas, kas minētas:

5.1. normatīvajos aktos par narkotisko un psihotropo vielu un zāļu likumīgās aprites kārtību un par Latvijā kontrolējamajām narkotiskajām vielām, psihotropajām vielām un prekursoriem;

5.2. šo noteikumu 1. pielikumā.

6. Pārtikā var lietot augus un augu daļas, kas nav pretrunā ar **Eiropas Parlamenta un Padomes 2015. gada 25. novembra Regulā (ES) Nr. 2015/2283 par jauniem pārtikas produktiem un ar ko groza Eiropas Parlamenta un Padomes Regulu (ES) Nr. 1169/2011 un atceļ Eiropas Parlamenta un Padomes Regulu (EK) Nr. 258/97 un Komisijas Regulu (EK) Nr. 1852/2001 noteiktajām prasībām.**

**II. Izmantošanai pārtikā ierobežoti lietojamo augu un augu daļu saturošas pārtikas paziņošanas, reģistrācijas un tās anulēšanas kārtība**

7. Ja pārtikas sastāvā ir augi vai augu daļas, kas minētas šo noteikumu 2. pielikumā, (turpmāk – produkts) ar norādi, ka to lietošana atļauta tikai uztura bagātinātājos, pārtikas uzņēmums par attiecīgo produktu paziņo Pārtikas un veterinārajam dienestam (turpmāk – dienests) normatīvajos aktos par prasībām uztura bagātinātājiem noteiktajā kārtībā.

8. Ja produkts minēts šo noteikumu 2. pielikumā ar norādi, ka tā lietošana atļauta uztura bagātinājos vai citos pārtikas produktos pēc to reģistrācijas Pārtikas drošības, dzīvnieku veselības un vides zinātniskajā institūtā “BIOR” (turpmāk – institūts), pārtikas uzņēmums par attiecīgo produktu paziņo attiecīgi šo noteikumu 9.1. vai 9.2. apakšpunktā noteiktajā kārtībā.

9. Pārtikas uzņēmums par šo noteikumu 8. punktā minēto produktu paziņo:

9.1. dienestam normatīvajos aktos par prasībām uztura bagātinātājiem noteiktajā kārtībā;

9.2. institūtam, iesniedzot iesniegumu par izmantošanai pārtikā ierobežoti lietojamo augu un augu daļu saturošas pārtikas reģistrāciju (4. pielikums) (turpmāk – iesniegums), marķējuma teksta paraugu un citu produktam pievienojamu informāciju latviešu valodā.

10. Ja dienests šo noteikumu 9.1. apakšpunktā minēto produktu nereģistrē kā uztura bagātinātāju saskaņā ar normatīvajiem aktiem par prasībām uztura bagātinātājiem un produkts neatbilst zāļu definīcijai, pārtikas uzņēmums var paziņot par produktu institūtam šo noteikumu 9.2. apakšpunktā minētajā kārtībā.

11. Institūts apstrādā pārtikas uzņēmuma fiziskās personas datus (vārdu, uzvārdu, personas kodu, deklarēto adresi, oficiālo elektronisko adresi vai e-pasta adresi), lai identificētu pārtikas uzņēmumu, reģistrētu šo noteikumu 8. punktā minētos produktus, kā arī paziņotu pārtikas uzņēmumam šo noteikumu 14. un 16. punktā minēto lēmumu. Ja produktam ir atteikta reģistrācija saskaņā ar šo noteikumu 14.2. apakšpunktu, fiziskās personas datus pēc iesnieguma iesniegšanas uzglabā piecus gadus un pēc tam iznīcina, ievērojot Arhīva likumā noteiktās prasības. Ja produkts ir reģistrēts šo noteikumu 14.1. apakšpunktā minētajā sarakstā, fiziskās personas datus pēc iesnieguma iesniegšanas uzglabā pastāvīgi.

12. Institūts izveido ekspertu komisiju augus vai to daļas saturošas pārtikas izvērtēšanai (turpmāk – komisija), kas pārbauda saskaņā ar šo noteikumu 9.2. apakšpunkta prasībām reģistrācijai iesniegta produkta atbilstību pārtikas aprites jomu reglamentējošo normatīvo aktu prasībām.

13. Komisija izvērtē iesniegumu un tam pievienotos dokumentus un viena mēneša laikā sniedz atzinumu par produkta atbilstību vai neatbilstību reģistrācijai, ievērojot pārtikas aprites jomu reglamentējošo normatīvo aktu prasības (turpmāk – atzinums). Komisija atzinumā var ierosināt produkta marķējumā papildus norādīt brīdinājumu par lietošanas ierobežojumiem noteiktām patērētāju grupām, kā arī norādi ar auga latīnisko botānisko nosaukumu un izmantoto auga daļu.

14. Institūts, pamatojoties uz komisijas atzinumu, pieņem vienu no šādiem lēmumiem:

14.1. reģistrēt produktu un iekļaut to reģistrētās augu vai to daļas saturošas pārtikas sarakstā, ja produkts atbilst pārtikas aprites jomu reglamentējošo normatīvo aktu prasībām. Institūts lēmumā iekļauj brīdinājumu par lietošanas ierobežojumiem, ja tādi ir norādīti atzinumā;

14.2. atteikt reģistrāciju, ja produkts neatbilst pārtikas aprites jomu reglamentējošo normatīvo aktu prasībām.

15. Institūts izveido un uztur reģistrētās augu vai to daļas saturošas pārtikas sarakstu, kas ir publiski pieejams institūta tīmekļvietnē.

16. Ja produkts satur šo noteikumu 2. pielikumā minētu augu vai tā daļu un nav reģistrēts dienestā vai institūtā, produktu ir aizliegts lietot pārtikā.

17. Ja reģistrētās augus vai to daļas saturošas pārtikas sarakstā iekļauts produkts rada draudus cilvēku veselībai, institūts pieņem lēmumu anulēt produkta reģistrāciju un svītro to no saraksta.

18. Produktus marķē saskaņā ar normatīvajiem aktiem par pārtikas produktu informācijas sniegšanu patērētājiem un fasētas pārtikas marķēšanu. Produktu marķējumā papildus norāda informāciju par produkta lietošanas ierobežojumiem.

**III. Citu vielu saraksts**

19. To citu vielu maksimālās dienas devas, kuras pievieno uztura bagātinātājiem, lai nodrošinātu to uzturvērtību vai fizioloģisku ietekmi, ir minētas šo noteikumu 3. pielikumā.

20. Citas vielas kopējais daudzums uztura bagātinātāja ieteicamajā dienas devā pieaugušajiem:

20.1. nepārsniedz to daudzumu, kas nepieciešams, lai panāktu vēlamo ar uzturvērtību vai fizioloģisko ietekmi paredzēto mērķi;

20.2. nedrīkst sasniegt devu, kas uzskatāma par ārstniecisku, un pats uztura bagātinātājs pēc savas iedarbības nedrīkst būt uzskatāms par zālēm atbilstoši Farmācijas likumā noteiktajai zāļu definīcijai.

IV. Kārtība, kādā izvērtē pārtiku, kura satur augus, augu daļas vai citas vielas, kas nav minētas šo noteikumu 1., 2. un 3. pielikumā

21. Ja dienestam ir aizdomas par to, ka pārtika, kura satur augus vai citas vielas, kas nav noteiktas šo noteikumu 1., 2. un 3. pielikumā, neatbilst pārtikas aprites jomu reglamentējošo normatīvo aktu prasībām, tas nosūta institūtam izvērtēšanai rakstisku pieprasījumu un pieejamo informāciju par pārtiku.

22. Pārtikas uzņēmums var iesniegt izvērtēšanai institūtā pārtiku, kura satur augus vai citas vielas, kas nav noteiktas šo noteikumu 1., 2. un 3. pielikumā.

23. Šo noteikumu 22. punktā minētajā gadījumā pārtikas uzņēmums sedz institūta izdevumus saskaņā ar normatīvajiem aktiem par institūta valsts pārvaldes uzdevumu ietvaros veikto darbību cenrādi.

**V. Noslēguma jautājumi**

24. Noteikumi stājas spēkā 2020. gada 1. janvārī.

25. Pārtiku, kas satur šo noteikumu 1. pielikumā minētos augus vai to daļas, tirgū atļauts izplatīt līdz 2020. gada 20. janvārim.

26. Pārtiku, kas satur šo noteikumu 2. pielikumā minētos augus vai to daļas un nav reģistrēta atbilstoši šo noteikumu prasībām, tirgū atļauts izplatīt līdz 2020. gada 31. decembrim.

**Informatīva atsauce uz Eiropas Savienības direktīvu**

Tiesību normas ir saskaņotas ar Eiropas Komisiju un Eiropas Savienības dalībvalstīm atbilstoši Eiropas Parlamenta un Padomes 2015. gada 9. septembra Direktīvai (ES) 2015/1535, ar ko nosaka informācijas sniegšanas kārtību tehnisko noteikumu un Informācijas sabiedrības pakalpojumu noteikumu jomā.

### Ministru prezidents Māris Kučinskis

### Zemkopības ministrs Jānis Dūklavs